paragraph_text: Oslobađanje Međimurja, dotad dijela Kraljevine Ugarske, izvršile su snage Narodnog vijeća Države SHS, ustrojene od dobrovoljaca i bivših pripadnika austro-ugarske vojske i mornarice te posebno hrvatskih domobrana. Nakon dva neuspješna pokušaja, bolje organizirane i ustrojene snage narodne vojske ušle su u Međimurje i nakon kratkog okršaja s mađarskim snagama preuzele kontrolu nad čitavim područjem. U siječnju 1919. održana je i službena narodna skupština, na kojoj je potvrđeno pripajanje Međimurja novonastaloj Državi SHS.